text: Sonnet.
  COmme l'an est divers en ses quatre saisons,
  Tout ainsi nostre vie, en enfance, en jeunesse,
  En son age viril, en sa morne vieillesse,
  A des desirs divers, & diverses façons:
  Ce livre ne se donne aux yeux des enfançons,
  Ny à l'homme meury, qui soul; les plaisirs laisse,
  Pour suivre la vertu, l'honneur, ou la richesse,
  Plein de soing mesnager, ny aux sages grisons.
  Les effects de l'amour, sa puissance, & sa force,
  Ses moyens par lesquels le tout ça bas il force,
  Toutes ses passions, son doux & son amer,
  Sa guerre, aussi sa paix, son zele, sa souffrance,
  Et sa vertu en fin offrons à la jouvence:
  Qui donne en temps & lieu ne fait point à blasmer.